
Na temelju članka 50. Zakona o upravljanju i održavanju zgrada („Narodne novine“, br. 152/24 i 47/26.), članka. 48 Zakona o lokalnoj i područnoj samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 144/12, 123/17, 98/19, 144/20, 47/26) i članka 55. Statuta Grada Metkovića („Neretvanski glasnik“, br. 1/21), gradonačelnik Grada Metkovića raspisuje sljedeći 

JAVNI POZIV 
za prikupljanje ponuda za imenovanje prinudnog upravitelja višestambenih zgrada 
na području grada Metkovića

I. Predmet Javnog poziva 
Predmet ovog Javnog poziva je prikupljanje ponuda u svrhu imenovanja prinudnog upravitelja za višestambene zgrade na području grada Metkovića u kojima suvlasnici nisu imenovali upravitelja na način predviđen člankom 47. Zakona o upravljanju i održavanju zgrada („Narodne novine“, broj 152/24 i 47/26).
Imenovanje se provodi pojedinačno za višestambene zgrade na sljedećim adresama: 
	R. br.
	Adresa višestambene zgrade
	Mjesto
	Katastarska čestica
	Katastarska općina

	1.
	Alojzija Stepinca 9/1 do 9/7
	Metković
	4073
	Metković

	2.
	Alojzija Stepinca 3/1 do 3/10
	Metković
	4059
	Metković

	3.
	Put Narone 4 i 6 
	Metković
	3663
	Metković

	4.
	Nikole Tesle 36/1 i 36/2
	Metković
	3174/1 
	Metković

	5.
	Stjepana Radića 34
	Metković
	6092
	Metković-Grad

	6.
	Stjepana Radića 22
	Metković
	6100 
	Metković-Grad

	7.
	Stjepana Radića 30 i 32
	Metković
	6094
	Metković-Grad

	8.
	Stjepana Radića 2
	Metković
	6123/1
	Metković-Grad

	9.
	Ante Starčevića 12/2
	Metković
	6972
	Metković-Grad

	10.
	Kralja Zvonimira 4G
	Metković
	6955
	Metković-Grad

	11.
	A.K.Miošića 38/3
	Metković
	7746
	Metković-Grad

	12.
	A.K.Miošića 38/2
	Metković
	7744
	Metković-Grad

	13.
	A.K.Miošića 38/1
	Metković
	7741
	Metković-Grad

	14.
	A.K.Miošića 46/4
	Metković
	7738
	Metković-Grad

	15.
	A.K.Miošića 53/4
	Metković
	7255
	Metković-Grad

	16.
	A.K.Miošića 53/7
	Metković
	7252
	Metković-Grad

	17.
	Ilije Bošnjaka 6/1
	Metković
	9170
	Metković-Grad

	18.
	Ilije Bošnjaka 26
	Metković
	9196
	Metković-Grad

	19.
	Oca Ante Gabrića 16
	Metković
	6663
	Metković-Grad

	20.
	Ivana Gundulića 18
	Metković
	5999
	Metković-Grad



Pozivaju se sve pravne i fizičke osobe registrirane za obavljanje djelatnosti upravljanja nekretninama, koje imaju uvjete propisane Zakonom o održavanju i upravljanju zgrada, da podnesu ponudu za obavljanje poslova prinudnog upravitelja.

II.          Obveze prinudnog upravitelja
Prinudni upravitelj zgrade upravljat će zgradom s pravima i obvezama upravitelja, u ime i za račun suvlasnika, u granicama ovlasti koje su propisane Zakonom o upravljanju i održavanju zgrada, međuvlasničkim ugovorom i ugovorom o upravljanju, te svim drugim pravnim propisima kojima se uređuje vlasništvo i druga stvarna prava, sve dok zgradu na upravljanje ne preuzme novoizabrani upravitelj.

III. Prihvatljivi ponuditelji
Pravo podnošenja ponude na ovaj Javni poziv imaju sve fizičke i pravne osobe koje su registrirane za obavljanje djelatnosti upravljanja nekretninama i koje ispunjavaju sljedeće uvjete:
· imaju najmanje 2 (dvije)  godine iskustva u poslovima upravljanja zgradama; 
· nemaju dospjelih, a nepodmirenih dugovanja po osnovi javnih davanja (porezi, doprinosi i druga javna davanja) o čemu evidenciju vodi Porezna uprava;
· nemaju nikakvih dospjelih, a nepodmirenih dugovanja prema Gradu Metkoviću po bilo kojoj osnovi;
· imaju tehničku i organizacijsku sposobnost za obavljanje poslova upravljanja;
· nisu pravomoćno osuđeni za kaznena djela koja se progone po službenoj dužnosti.

IV. Sadržaj ponude i obvezna dokumentacija
Ponuda se podnosi isključivo na Obrascu 1. koji je sastavni dio ovog Javnog poziva. Ponuda mora sadržavati osnovne podatke o ponuditelju: ime i prezime fizičke osobe, odnosno naziv pravne osobe, adresu prebivališta/sjedišta, OIB, kontakt broj telefona i adresu elektroničke pošte za službenu korespodenciju.  Ako ponudu podnosi fizička osoba, uz Obrazac 1, obvezno se prilaže preslika osobne iskaznice.
Uz ispunjeni  Obrazac 1.,  ponuditelji su dužni priložiti  dostaviti sljedeću dokumentaciju:
1. Izvadak iz sudskog registra (ako je podnositelj pravna osoba) odnosno izvadak iz obrtnog registra ili drugog relevantnog upisnika (ako je podnositelj fizička osoba), ne stariji od 30 dana računajući od dana objave ovog Javnog poziva;
2. Dokaz o ostvarenom iskustvu upravljanja zgradama za period od najmanje dvije godine (popis zgrada pod upravljanjem s brojem suvlasnika, raniji ugovori ili potvrde suvlasnika);
3. Potvrdu Grada Metkovića o nepostojanju dugovanja po bilo kojoj osnovi, ne stariju od 30 dana od dana objave Javnog poziva (dostavlja se u izvorniku);
4. Potvrda Porezne uprave o nepostojanju dugovanja dugovanja po osnovi javnih davanja, ne starija od 30 dana od dana objave Javnog poziva (dostavlja se u izvorniku);
5. Dokaz o tehničkoj i organizacijskoj sposobnosti za obavljanje poslova upravljanja (popis zaposlenog stručnog osoblja s dokazima o kvalifikacijama i/ili dokaz / ugovor / sporazum o uspostavljenoj poslovno – tehničkoj suradnji s kvalificiranim osobama) 
6. Uvjerenje nadležnog suda o nekažnjavanju protiv odgovorne osobe, ne stariju od 30 dana od dana objave Javnog poziva;

V. Način odabira prinudnih upravitelja
Za potrebe obavljanja poslova prinudnog upravitelja u zgradama iz točke I. ovog Javnog poziva imenovat će se ukupno 20 prinudnih upravitelja, a koji će se imenovati prema redoslijedu zaprimanja ponuda, pri čemu jedan ponuditelj može podnijeti ponudu i biti imenovan upraviteljem većeg broja zgrada. 
Ukoliko se na Javni poziv odazove veći broj upravitelja  nego što ima zgrada za koje je potrebno imenovati upravitelja, za svaku će se zgradu imenovati drugi prinudni upravitelj, i to prema redoslijedu zaprimanja ponuda. Iznimno, ako jedna zgrada ima više funkcionalnih cjelina (ulaza/prolaza), za sve njezine cjeline imenovat će se isti ponuditelj.
Ukoliko se na Javni poziv odazove manji broj upravitelja nego što ima zgrada za koje je potrebno imenovati upravitelja, dodjela zgrada će se izvršiti uzastopnom primjenom kružnog redosljeda (rotacije) među svim kvalificiranim ponuditeljima, sve do imenovanja prinudnog upravitelja za posljednju zgradu.

VI. Rok i način podnošenja ponuda
Ponude na Javni poziv podnose se do 11. studenog 2026. godine u zatvorenoj omotnici, neposredno na pisarnicu Grada Metkovića ili preporučenom pošiljkom na adresu: Grad Metković, Jedinstveni upravni odjel, Odsjek za komunalne poslove, prostorno planiranje, gospodarstvo i fondove EU, Stjepana Radića 1, 20350 Metković, s naznakom: ˝Ponuda za imenovanje prinudnog upravitelja – NE OTVARAJ˝.
Ponude koje su nepravodobne, nepotpune ili koje nisu podnesene od strane ovlaštenih osoba neće se uzeti u razmatranje. 

VII. Provedba Javnog poziva
Sve pravodobno zaprimljene ponude otvara Povjerenstvo za provedbu Javnog poziva za prikupljanje ponuda za imenovanje prinudnog upravitelja višestambenih zgrada na području Grada Metkovića koje imenuje Gradonačelnik. Povjerenstvo provodi administrativnu provjeru, pregledava i ocjenjuje ponude te o tome sastavlja Zapisnik o otvaranju ponuda i Zapisnik o pregledu i ocjeni ponuda.
Prinudnog upravitelja za zgrade iz točke I. ovog Javnog poziva, na prijedlog Povjerenstva, imenuje rješenjem Gradonačelnik Grada Metkovića. Protiv ovog  rješenja  nije dopuštena  žalba u upravnom postupku, ali može pokrenuti upravni spor podnošenjem tužbe nadležnom Upravnom sudu u roku od 30 dana od dana dostave rješenja.
Rješenje o imenovanju donijet će se u roku od 30 dana od dana isteka roka za dostavu ponuda.
Do donošenja rješenja o imenovanju upravitelja Grad Metković zadržava pravo poništenja ovog Javnog poziva, djelomično ili u cijelosti, bez obveze posebnog obrazloženja i bez ikakve materijalne ili druge pravne odgovornosi prema ponuditeljima koji su podnijeli ponude.

VIII. Rok na koji se imenuje prinudni upravitelj  
Prinudni upravitelj zgrade na temelju donesenog rješenja gradonačelnika, preuzima i upravlja zgradom sa svim pravima, obvezama i odgovornostima redovnog upravitelja zgrade, sve dok suvlasnici većinom suglasnosti ne izaberu novog upravitelja i o tome obavijeste Grad Metković, odnosno dok zgradu na upravljanje ne preuzme novoizabrani upravitelj.
U slučaju ako prinudni upravitelj zgrade ne upravlja zgradom u skladu sa Zakonom, Gradonačelnik će rješenjem odrediti novog prinudnog upravitelja zgrade. Protiv rješenja kojim se ukida rješenje o prinudnom upravitelju ne može se izjaviti žalba, ali se može pokrenuti upravni spor.  

IX. Ostale odredbe i zaštita osobnih podataka
Grad Metković ne odgovara za eventualnu neusklađenost podataka navedenih u ovom Javnom pozivu koji mogu proizaći iz razlika između službenih katastarskih, zemljišnoknjižnih podataka i stvarno izvedenog stanja nekretnina u prostoru.
Za sve dodatne informacije i pojašnjenja vezane uz provedbu ovog Javnog poziva zainteresirane osobe mogu se obratiti Jedinstvenom upravnom odjelu, Odsjek za komunalne poslove, prostorno planiranje, gospodarstvo i fondove EU Grada Metkovića, na adresi:  Stjepana Radića 1, 20350 Metković ili zatražiti informacije putem telefona na broj 020/681-395.
Podnošenjem ponude na Javni poziv, ponuditelj daje izričitu privolu (suglasnost) da Grad Metković, može prikupljati, obrađivati i pohranjivati osobne i poslovne podatke navedene u ponudi i dokumentaciji, a u svrhu provođenja postupka Javnog poziva, sklapanja i praćenja izvršenja rješenja o imenovanju, a sve u skladu s Uredbom (EU) 2016/679 (GDPR) i Zakonom o provedbi Opće uredbe o zaštiti podataka.


							              	     GRADONAČELNIK
                                                                                                                    Dalibor Milan, dipl. iur., v.r.

